text: Rod Stewart bliver hovednavnet i Jelling
  21 marts 2017 kl. 09.20
  Rod Stewart bliver hovednavnet på Jelling Musikfestival, der finder sted den sidste weekend i maj. 
  Med mere end 200 milioner solgte albums hører nu 72-årige Rod Stewart til blandt verdens bedst sælgende artister, og han har gennem de seneste år formået at reaktualisere sig selv med succesfulde albums og velbesøgte liveshows i hele verden. Det kritikerroste album ”Another Country” fra 2015 gik direkte ind på den britiske hitlistes 2. plads og gennem samarbejder med nye navne som Mark Ronson og rapperen A$AP Rocky, er Rod Stewarts helt specielle hæse stemme nået ud til en yngre fanskare. 
  Rod Stewart fik første succes i 1970 i bandet The Faces, som han dannede med Ron Wood, der senere blev guitarist i Rolling Stones.
  I 1971 udsendte han i eget navn sangen ”Maggie May”, der -  trods en lang mandolinintro - blev nummer 1 i både England og USA.  Han havde seks albums i træk, der gik direkte ind på  på førstepladsen på den engelske albumhitliste, hele 4 nummer et hits i USA og succesfulde duetter med navne som Tina Turner, Bryan Adams og Sting. 
  Jelling Musikfestival  finder sted i Kr. Himmelfartsferien 24. – 27. maj.
  